ผู้ป่วยและประชาชน แห่แจ้งครอบครองกัญชา ในวันสุดท้ายตามกรอบกฎหมายนิรโทษ พ.ร.บ.ยาเสพติดให้โทษ (ฉบับที่7) พ.ศ.2562 คาดภาพรวมตลอด 90 วัน จะมีผู้มายื่นไม่ต่ำกว่า 20,000 คน
วันนี้เป็นวันสุดท้ายที่สำนักงานคณะกรรมการอาหารและยา (อย.) เปิดให้ผู้ที่มีกัญชาไว้ในครอบครองก่อนกฎหมาย พ.ร.บ.ยาเสพติดให้โทษ (ฉบับที่ 7) พ.ศ.2562 มีผลบังคับใช้ มาแจ้งแสดงตัวเพื่อรับสิทธิ์นิรโทษ วันนี้ตั้งแต่เช้าตรู่มีทั้งผู้ป่วยและประชาชนทั่วไปมาแจ้งแสดงตัวกันอย่างล้นหลาม ซึ่ง อย.ได้มีการจัดเต้นท์อำนวยความสะดวก พร้อมจัดช่องทางพิเศษไม่ต้องรอคิวตรวจเอกสาร สำหรับผู้ป่วยและผู้สูงอายุ อายุ 70 ปีขึ้นไป         นพ.สุรโชค ต่างวิวัฒน์ รองเลขาธิการ อย. กล่าวว่า ช่วงสุดท้ายของการเปิดรับแจ้งฯ พบมีคนมาแจ้งเพิ่มขึ้น เฉพาะช่วงวันศุกร์ และสาร์ที่ผ่านมา มีผู้มาแจ้งทั่วประเทศกว่า 800 คนต่อวัน และเฉพาะวันนี้คาดว่าน่าจะมีผู้มาแจ้งถึง 2,000 คน และเชื่อว่ายอดรวม 90 วันของการเปิดรับแจ้ง จะมีผู้มาแจ้งครอบครองฯ ไม่ต่ำกว่า 20,000 คน         ทั้งนี้ ยืนยัน อย.จะไม่มีการขยายเวลาเปิดรับแจ้งฯ แต่วันนี้จะอำนวยความสะดวกด้วยการเปิดให้รับบัตรคิวได้จนถึงเวลา 16.30 น. ถ้าหลักฐานครบจะบริการจดแจ้งจนกว่าจะถึงคนสุดท้าย         อย่างไรก็ตาม เท่าที่ได้รับรายงานจนถึงขณะนี้มีจำนวนไม่น้อยที่มาแล้วแต่หลักฐานไม่ครบ รวมถึงมีการยื่นหลักฐานปลอม นอกจากนี้ยังพบว่ามีคนจำนวนไม่น้อยที่ยังเข้าใจผิดคิดว่าการเปิดให้แจ้งแสดงตัวช่วงนิรโทษกรรมนี้ เพื่อเป็นการขออนุญาตใช้และปลูกเองอย่างถูกต้องตามกฎหมาย แต่กฎหมายขณะนี้เป็นการรับแจ้งครอบครองกัญชาสำหรับผู้ที่จะใช้ประโยชน์กัญชาทางการแพทย์เท่านั้น และไม่ใช่ให้ผู้ป่วยไปปลูก เพื่อกินเอง รักษาตัวเอง แต่ให้ผู้ป่วยเข้าระบบเพื่อรับกัญชาที่ปลอดภัยจากแพทย์ผู้มีความรู้เกี่ยวกับโรคและการใช้กัญชา เพื่อความปลอดภัยต่อตัวผู้ป่วยเอง เนื่องจากข้อมูลที่พบจากการรับแจ้งครอบครองเบื้องต้น พบผู้ป่วยกว่าครึ่งมีการใช้กัญชาในโรคที่ไม่ควรใช้ ซึ่งก่อให้เกิดอันตรายได้